Document ID: 32014R1320

KOMISSION ASETUS (EU) N:o 1320/2014,
annettu 1 päivänä joulukuuta 2014,
luonnonvaraisten eläinten ja kasvien suojelusta niiden kauppaa sääntelemällä annetun neuvoston asetuksen (EY) N:o 338/97 muuttamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon luonnonvaraisten eläinten ja kasvien suojelusta niiden kauppaa sääntelemällä 9 päivänä joulukuuta 1996 annetun neuvoston asetuksen (EY) N:o 338/97 (1) ja erityisesti sen 19 artiklan 5 kohdan,
sekä katsoo seuraavaa:
(1)
Asetuksessa (EY) N:o 338/97 luetellaan eläin- ja kasvilajit, joiden kauppaa rajoitetaan tai valvotaan. Mainitut luettelot sisältävät luonnonvaraisen eläimistön ja kasviston uhanalaisten lajien kansainvälistä kauppaa koskevan yleissopimuksen (jäljempänä ’CITES-yleissopimus’) liitteissä olevat luettelot.
(2)
Yleissopimuksen liitteeseen III on hiljattain lisätty seuraavat lajit: Dalbergia tucurensis (johon on liitetty huomautus) Nicaraguan pyynnöstä; Antilope cervicapra, Boselaphus tragocamelus, Capra hircus aegagrus, Capra sibirica, Gazella bennettii, Pseudois nayaur, Axis porcinus, Herpestes edwardsi, Herpestes javanicus, Hyaena hyaena, Lophura leucomelanos, Pavo cristatus, Pucrasia macrolopha Pakistanin pyynnöstä; Quercus mongolica ja Fraxinus mandshurica (joihin on liitetty huomautus) Venäjän federaation pyynnöstä.
(3)
Jäsenvaltiot eivät ole esittäneet varaumaa mistään mainituista muutoksista.
(4)
Yleissopimuksen liitteeseen III tehdyt muutokset edellyttävät vastaavia muutoksia asetuksen (EY) N:o 338/97 liitteeseen C.
(5)
Laji Lygodactylus williamsi on arvioitu äärimmäisen uhanalaiseksi Kansainvälisen luonnonsuojeluliiton (IUCN) punaisessa listassa, ja se on kotoperäinen pienellä alueella Tansaniassa. Saatujen tietojen mukaan lajin kerääminen kansainvälisen lemmikkieläinkaupan tarpeisiin vaikuttaa lajiin suoraan siinä määrin, että populaatio on todennäköisesti uhattuna. Tällä lajilla, lähinnä luonnosta hankituilla yksilöillä, käydään unionissa tiettävästi kauppaa, ja lajilla on selvästikin kysyntää. Näin ollen Lygodactylus williamsi näyttää täyttävän perusteet asetuksen (EY) N:o 338/97 liitteeseen B sisällyttämiselle kyseisen asetuksen 3 artiklan 2 kohdan c alakohdan i alakohdan mukaisesti. Komissio on kuullut Tansanian yhdistynyttä tasavaltaa kyseisen lajin mahdollisesta sisällyttämisestä asetuksen (EY) N:o 338/97 liitteeseen B. Laji Lygodactylus williamsi olisi sen vuoksi sisällytettävä mainitun asetuksen liitteeseen B.
(6)
Laji Bradypus pygmaeus erotettiin lajista Bradypus variegatus vuonna 2001. Kyseinen laji jäi epähuomiossa sisällyttämättä yleissopimuksen liitteeseen II. Asia korjattiin 20 päivänä marraskuuta 2013, ja Bradypus pygmaeus olisi nyt sisällytettävä asetuksen (EY) N:o 338/97 liitteeseen B.
(7)
Laji Lophura leucomelanos olisi poistettava liitteestä D, sillä laji on sisällytetty liitteeseen C.
(8)
Termien ”uute”, ”viimeistellyt pakatut tuotteet, jotka ovat valmiita vähittäismyyntiä varten”, ”jauhe” ja ”puun lastut” määritelmät olisi sisällytettävä ”Liitteiden A, B, C ja D tulkinta” -osioon, sillä kyseisistä määritelmistä sovittiin yleissopimuksen kuudennessatoista osapuolikokouksessa maaliskuussa 2013.
(9)
Agalychnis spp. -lajeja koskeva alaviite olisi poistettava, sillä yleissopimukseen sisältyviä sammakkoeläimiä koskevan taksonomisen tarkistuslistan hyväksymisen myötä alaviite on käynyt tarpeettomaksi.
(10)
Koralleja koskevaa huomautusta olisi päivitettävä, jotta se olisi yhtäpitävä yleissopimuksen liitteiden kanssa.
(11)
Selkeyden vuoksi liitteisiin on tehty eräitä tekstinlaadinnallisia muutoksia.
(12)
Muutosten laajuuden vuoksi ja selkeyssyistä on asianmukaista korvata asetuksen liite kokonaisuudessaan.
(13)
Sen vuoksi asetusta (EY) N:o 338/97 olisi muutettava.
(14)
Tässä asetuksessa säädetyt toimenpiteet ovat asetuksen (EY) N:o 338/97 18 artiklan 1 kohdan nojalla perustetun luonnonvaraisten kasvi- ja eläinlajien kauppaa käsittelevän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Korvataan asetuksen (EY) N:o 338/97 liite tämän asetuksen liitteellä.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 1 päivänä joulukuuta 2014.

Labels: 3
20